KOMISSION TÄYTÄNTÖÖNPANOASETUS (EU) 2021/464,

annettu 17 päivänä maaliskuuta 2021,

aineen Capsicum annuum L. var. annuum, Longum-Ryhmä, cayenneuute jättämisestä hyväksymättä perusaineeksi kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 23 artiklan 5 kohdan yhdessä sen 13 artiklan 2 kohdan kanssa,

sekä katsoo seuraavaa:

(1) Komissio vastaanotti 14 päivänä maaliskuuta 2018 yritykseltä Bio Natural Protect hakemuksen, joka koski aineen Capsicum annuum L. var. annuum, Longum-Ryhmä, cayenneuute hyväksymistä perusaineeksi käytettäväksi siemeniä syövien nisäkkäiden ja lintujen karkotteena. Toukokuun 23 päivänä 2019 vastaanotetun tarkistetun hakemuksen mukana toimitettiin asetuksen (EY) N:o 1107/2009 23 artiklan 3 kohdan toisen alakohdan mukaisesti vaaditut tiedot.

(2) Komissio pyysi tieteellistä apua Euroopan elintarviketurvallisuusviranomaiselta, jäljempänä ’elintarviketurvallisuusviranomainen’. Elintarviketurvallisuusviranomainen toimitti komissiolle ainetta Capsicum annuum L. var. annuum, Longum-Ryhmä, cayenneuute koskevan teknisen raportin (2)31 päivänä maaliskuuta 2020. Elintarviketurvallisuusviranomainen totesi, että ehdotetun aineen Capsicum annuum L. var. annuum, Longum-Ryhmä, cayenneuute, mukaan lukien sen pääasiallinen aktiivinen ainesosa kapsaisiini, spesifikaatiot eivät olleet hyvin määriteltyjä. Elintarviketurvallisuusviranomaisen mukaan uutteen joidenkin mahdollisten ainesosien, mukaan lukien kapsaisiini, ilmoitetut käyttäytymisominaisuudet ympäristössä olivat lisäksi epävarmoja ja toksisuudesta kaikille muille kuin torjuttaville lajeille on tehtävä lisätutkimuksia. Elintarviketurvallisuusviranomainen totesi myös, että yritykset ovat toimittaneet Euroopan kemikaalivirastolle näyttöä siitä, että aine Capsicum annuum L. var. annuum, Longum-Ryhmä, cayenneuute on mahdollisesti luokiteltava vakavasti silmiä vaurioittavaksi, nieltynä haitalliseksi ja myös ihoa ärsyttäväksi.

(3) Lisäksi elintarvikealan tiedekomitea on todennut kapsaisiinilla olevan genotoksista potentiaalia (3).

(4) Käytettävissä ei ollut asetuksen (EY) N:o 1107/2009 23 artiklan 2 kohdassa tarkoitettua muun unionin lainsäädännön mukaisesti suoritettua asiaa koskevaa arviointia.

(5) Komissio esitti pysyvälle kasvi-, eläin-, elintarvike- ja rehukomitealle 17 päivänä heinäkuuta 2020 tarkastelukertomuksen (4) sekä tämän asetusluonnoksen aineen Capsicum annuum L. var. annuum, Longum-Ryhmä, cayenneuute hyväksymättä jättämisestä.

(6) Komissio pyysi hakijaa toimittamaan huomautuksensa elintarviketurvallisuusviranomaisen teknisestä raportista ja komission laatiman tarkastelukertomuksen luonnoksesta. Hakija toimitti huomautuksensa, ja ne on tutkittu huolellisesti.

(7) Hakijan esittämistä perusteluista huolimatta ainetta koskevia huolenaiheita ei voida poistaa.

(8) Näin ollen, kuten komission tarkastelukertomuksessa todetaan, ei ole voitu vahvistaa, että asetuksen (EY) N:o 1107/2009 23 artiklassa säädetyt vaatimukset täyttyvät. Siksi on aiheellista olla hyväksymättä ainetta Capsicum annuum L. var. annuum, Longum-Ryhmä, cayenneuute perusaineeksi.

(9) Tällä asetuksella ei rajoiteta mahdollisuutta esittää uusi hakemus aineen Capsicum annuum L. var. annuum, Longum-Ryhmä, cayenneuute hyväksymisestä perusaineeksi asetuksen (EY) N:o 1107/2009 23 artiklan 3 kohdan mukaisesti.

(10) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Ainetta Capsicum annuum L. var. annuum, Longum-Ryhmä, cayenneuute ei hyväksytä perusaineeksi.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 17 päivänä maaliskuuta 2021. Komission puolesta Ursula VON DER LEYEN Puheenjohtaja

(1) EUVL L 309, 24.11.2009, s. 1.

(2) EFSA (Euroopan elintarviketurvallisuusviranomainen), 2020. Technical report on the outcome of the consultation with Member States and EFSA on the basic substance application for approval of Capsicum annuum L. var. annuum, longum group, cayenne extract to be used in plant protection as repellent to seed-eating mammals and birds. EFSA supporting publication 2020:EN-1838. 77pp. doi:10.2903/sp.efsa.2020.EN-1838.

(3) Elintarvikealan tiedekomitean lausunto kapsaisiinista (annettu 26. helmikuuta 2002); https://ec.europa.eu/food/sites/food/files/safety/docs/fs_food-improvement-agents_flavourings-out120.pdf.

(4) https://ec.europa.eu/food/plant/pesticides/eu-pesticides-db_en.